De ziua femeii, bărbaţii din cadrul Complexului Energetic Oltenia, o companie a statului, se simt discriminaţi, pentru că femeile primesc primă de ziua lor.

Prin urmare, cer Sindicatului ca de ziua bărbatului, pe 19 noiembrie, să primească şi ei prime de 100 de lei, atât cât încasează astăzi femeile din companie.

Ei solicită ca bonificaţiile să fie trecute în contractul colectiv de muncă.

După ce au împărţit flori angajatelor din Complexul Energetic Oltenia şi le-au felicitat pentru ziua de 8 Martie, bărbaţii care lucrează în aceeaşi companie a statului s-au simţit discriminaţi.

Astăzi, cele 2.000 de salariate primesc pe card câte 100 de lei, primă de ziua femeii. Şi pentru că sunt în negocieri privind noul contract colectiv de muncă, sindicatele din minerit şi energie au cerut ca valoarea de 100 de lei să fie introdusă, drept primă, şi pentru bărbaţi.

Pentru 8 martie, compania a suportat din buget 200.000 de lei.

Dacă solicitarea sindicatelor va trece la negocierea cu administraţia, compania aflată în subordinea Ministerului energiei, trebuie să mai treacă în buget 1.300.000 de lei pentru ziua bărbatului.